ธปท.ชี้อสังหาฯปีเถาะยังโต
ธปท. ระบุ ภาคอสังหาฯ ยังไม่น่าห่วง มีโอกาสเติบโตต่อเนื่อง แต่ไม่ร้อนแรงเท่าปีที่ผ่านมา ขณะที่ผู้ประกอบการกังวลต้นทุนผลิตสูง
21 ม.ค. 2554

ธปท. ระบุ ภาคอสังหาฯ ยังไม่น่าห่วง มีโอกาสเติบโตต่อเนื่อง แต่ไม่ร้อนแรงเท่าปีที่ผ่านมา ขณะที่ผู้ประกอบการกังวลต้นทุนผลิตสูง
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ สายนโยบายการเงิน ธนาคารแห่งประเทศไทย ในงานสัมมนา “นโยบายของภาครัฐกับธุรกิจอสังหาริมทรัพย์ เพื่อการเจริญเติบโตทางเศรษฐกิจของประเทศไทย ปี 2554” แนวโน้มของตลาดอสังหาริมทรัพย์ปีนี้ยังคงมีโอกาสเติบโตต่อเนื่องจากปีที่ผ่านมา แต่คงลดความร้อนแรงลง เพราะปีนี้ไม่มีมาตรการกระตุ้นอสังหาฯ ลดค่าธรรมเนียมการโอนต่างๆ ลงแล้ว ซึ่งสะท้อนให้เห็นว่านโยบายรัฐมีผลในการกระตุ้นการซื้อที่อยู่อาศัยจริง
ขณะที่การการสำรวจความเชื่อมั่นผู้ประกอบการของธปท.ในช่วงต้นปีที่ผ่ามา พบว่า ส่วนใหญ่ยังมีความมั่นใจทั้งในสถานการณ์ปัจจุบันและในอีก 3 เดือนข้างหน้า แต่การที่นักลงทุนต่างประเทศเข้ามาลงทุนในสินค้าเกษตร และน้ำมัน ทำให้ราคาสินค้ากลุ่มนี้ปรับตัวสูงขึ้น ทำให้ผู้ประกอบการในภาคผลิตของไทยกังวลเรื่องต้นทุนในการผลิตสินค้า แต่ยังไม่สามารถปรับราคาได้ เพราะสินค้าบางอย่างถูกควบคุม ส่วนบางอย่างมีการแข่งขันสูง 
ด้านสถานการณ์ที่ผ่านมาที่มีผลเศรษฐกิจไทย อย่างกรณีวิกฤติโลกครั้งที่ผ่านมาเมื่อปลายปี 2551 ถือว่าไทยได้รับผลกระทบไม่มากนัก และสามารถฟื้นตัวจึงรวดเร็วตั้งแต่ปลายไตรมาส 4 ของปี 2552 และปรับตัวดีขึ้นต่อเนื่องจนถึงต้นไตรมาส 1 ปี 2553 แต่ด้วยปัจจัยการเมืองในประทเศ ไตรมาส 2 ปีที่แล้ว กระทบภาคการผลิต เพราะไม่เชื่อมั่น ส่งออกชะลอตัวลงเล็กน้อย
นอกจากนี้ ปีที่ผ่านมาภาครัฐมีการเบิกจ่ายต่ำ ล่าช้า ส่วนหนึ่งเป็นผลจากทางการเมือง อีกส่วนหนึ่งมาจากภัยธรรมชาติ ภัยแล้ง และน้ำท่วม ทำให้แรงส่งดีในไตรมาส 1/2553 มาชะลอตัวทันทีในไตรมาส 2/2553 แต่การที่ตลาดรถยนต์ และที่อยู่อาศัยในปีที่ผ่านมามีความร้อนแรงที่สุด สะท้อนว่าผู้บริโภคมีความมั่นใจ และอัตราดอกเบี้ยในปีที่ผ่านมายังต่ำ เอื้ออำนวยให้เกิดการตัดสินใจ